Veebruar 2010

Veebruar 2010, kroonika

2010. aasta veebruar algas esmaspäeval ja lõppes 28 ööpäeva pärast pühapäeval.

1. veebruar

 Ameerika Ühendriikide president Barack Obama saatis Kongressile kinnitamiseks 2011. aasta riigieelarve kogumahus 3,83 triljonit USA dollarit. Eelarvet iseloomustab Ühendriikide ajaloo suurim puudujääk, mis ulatub 1,56 triljoni dollarini.
 Euroopa Liidu ja Serbia vahel jõustus vabakaubanduslepe.
 Iraagi pealinnas Bagdadis naissoost suitsiiditerroristi korraldatud pommiplahvatuses hukkus 41 ja sai vigastada 106 šiiidi palverändurit.
 Mehhiko president Felipe Calderón saabus kahepäevasele riigivisiidile Jaapanisse.
 Slovakkia parlament kinnitas parlamendivalimiste toimumise kuupäevaks 12. juuni.
 Tšehhi valitsus kiitis heaks kava täiendavalt 55 sõduri saatmiseks Afganistani.
 Türkmenistani president Gurbanguly Berdimuhammedow alustas ametlikku visiiti Prantsusmaal. Visiidi vastu on valjult protestinud Prantsusmaa inimõiguslased. 
 Ühinenud Rahvaste Organisatsiooni peasekretär Ban Ki-moon viibis Küprosel, kus osales saare kreeklaste ja türklaste kogukonna esindajate läbirääkimistel.
 Eesti lennukompanii Avies sulges ajutiselt Tallinna–Peterburi lennuliini.
 Sampo Panga kaubamärgi all tegutsev Danske Banki Eesti filiaal sõlmis majandusraskustes Pärnu linnavalitsusega kokkuleppe, millega viimane sai pangale 21 miljoni krooni suuruse laenu tagastamisel kaks aastat maksepuhkust.
 Eesti toiduainetetööstuse ettevõtte Tere AS juhatuse esimehena asus tööle Taavi Toots, kes oli seni sama ettevõtte juhatuse liige.
 Tuntud kunstiajaloolane Jüri Kuuskemaa asus tööle Tallinna linnapea Edgar Savisaare nõunikuna muinsuskaitse-, arhitektuuri- ja kultuuriküsimuste alal.
 Tallinnas tõusid ühistranspordi piletite hinnad.

2. veebruar

 Iraani president Maḩmūd Aḩmadīnezhād teatas, et tema valitsus on valmis tarnima välisriikidele vastutasuks tuumakütuse eest rikastatud uraani.
 Paapua Uus-Guinead tabas kohaliku aja järgi kell 8.28 6,5-magnituudine maavärin, mille epitsenter asus 126 kilomeetrit Arawast lääne suunas; inimohvreid ja ulatuslikke purustusi maavärinaga siiski ei kaasnenud.
 Soomes algas sadamatööliste 24-tunnine streik palga- ja töötingimuste parandamiseks.
 Soome parlamendi Eduskunta esimeheks valiti napi toetusega tagasi Sauli Niinistö.
 Sri Lanka ülemkohtu otsusega nihutati president Mahinda Rajapaksa uue ametiaja algus 19. novembrile, millega anti presidendile sisuliselt juurde täiendav aasta võimul. 
 Ukraina Julgeolekuteenistus teatas spioneerimises kahtlustatud viie Venemaa Föderaalse Julgeolekuteenistuse ohvitseri kinnipidamisest.
 Venemaal Moskvas toimunud Vene Õigeusu Kiriku piiskoppide kogul teatas Moskva ja kogu Venemaa patriarh Kirill, et määrab Venemaa armee juurde kaplaniteenistusse 400 õigeusu preestrit.
 Venemaal soovitas võimupartei Ühtne Venemaa ametist lahkuda Föderatsiooninõukogu esimehel Sergei Mironovil, sest viimane oli öelnud, et ei nõustu kõigis küsimustes peaminister Vladimir Putini seisukohtadega. Mironov teatas järgmisel päeval, et kehtivate seaduste kohaselt ei ole tal võimalik ennetähtaegselt ametit maha panna.
 Eestis tähistati 90 aasta möödumist Tartu rahulepingu sõlmimisest:
 Kell 10.00 paigutati Vabadussõja võidusamba jalamile valitsuse, kaitseväe ja kaitseliidu saadetud pärjad.
 Tallinna linnapea Edgar Savisaar ja linnavolikogu esimees Toomas Vitsut viisid pärja rahudelegatsiooni juhi Jaan Poska hauale Siselinna kalmistul. 
 Tartus Mart Reiniku Gümnaasiumis pandi avalikuks tutvumiseks välja Tartu rahulepingu originaal. Väljapaneku avamisel osalesid Riigikogu esimees Ene Ergma ning haridus- ja teadusminister Tõnis Lukas.
 Tiit Madissoni juhitud rühm rahvuslasi korraldas piketi Venemaa saatkonna ees Tallinnas, kus nõuti Tartu rahulepingu alusel Eestile kuuluvate alade tagastamist.
 Eesti suursaadik Slovakkias Eve-Külli Kala andis Bratislavas president Ivan Gašparovičile üle oma volikirjad.
 Eesti elektrivõrguettevõte Elering allkirjastas lepingu Põhjamaade elektribörsiga Nord Pool Spot, millega pandi alus Baltimaade ühtse elektrituru loomise teisele etapile.
 Harju Maakohus rahuldas ettevõtte Alta Foods avalduse pankrotimenetluse algatamiseks ja nimetas ettevõtte ajutiseks pankrotihalduriks Andres Tootsmani.
 Tallinna Tehnikaülikooli nõukogu otsustas ülikooli sotsiaalteaduskonna õiguse instituudi koosseisus avada tehnoloogiaõiguse õppetooli, mis keskendub tööstusomandi ja autoriõiguse küsimustele ning mida asub juhtima professor Katrin Nyman-Metcalf.
 Tartu linnavalitsus tõstis eralasteaedadele makstava toetuse võrdsele tasemele linnale kuuluvatele lasteaedadele makstava toetusega.

3. veebruar

 2010. aasta Haiti maavärin: Haiti valitsus teatas, et senise 150 000 hukkunu asemel on maavärina ohvrite hinnanguline arv kerkinud üle 200 000 inimese. Maavärinas hävinud hooneid on hinnanguliselt umbes 250 000.
 Adeni lahes kaaperdati Liibüale kuuluv, ent Põhja-Korea lipu all sõitnud kaubalaev.
 Angolas nimetati riigi asepresidendiks Fernando da Piedade Dias dos Santos. Uue põhiseaduse kohaselt kaotati peaministri ametikoht ja asendati see asepresidendi ametikohaga.
 Bulgaaria parlament ratifitseeris teisena Euroopas Nabucco gaasijuhtme lepingu.
 Iraagi valimiskomisjon muutis oma otsust, lubades parlamendivalimistele ligi viissada Araabia Taassünni Sotsialistliku Parteiga seotud kandidaati, kelle osalemise sama komisjon 15. jaanuaril oli ära keelanud.
 Iraagis Karbalā’ linnas toimunud enesetapurünnakus hukkus vähemalt 20 ja sai vigastada 110 inimest. Rünnak oli suunatud šiiidi palverändurite vastu.
 Kasahstani parlamendi ülemkoda ratifitseeris Kollektiivse Julgeoleku Lepingu Organisatsiooni baasil loodavate ühisrelvajõudude asutamise lepingu. Tegemist on SRÜ kavandatava alternatiiviga NATO relvajõududele.
 Kreekas toimusid presidendivalimised. Ametisse tagasi valiti senine president Károlos Papoúlias, kes sai parlamendis 300 häälest 266.
 Saksamaa edelaosas Darmstadti linna lähistel kukkus alla Ameerika Ühendriikide armeele kuulunud helikopter UH-60 Black Hawk. Hukkus kolm helikopteri pardal viibinud Aneerika Ühendriikide sõjaväelast.
 Venemaal vabastati seoses 30. jaanuaril Kaliningradis toimunud meeleavaldustega ametist Venemaa presidendi sisepoliitika nõunik Oleg Matveitšev, kelle vastutusalasse kuulusid ka Kaliningradi oblastit puudutavad küsimused.
 Venemaa president Dmitri Medvedev asutas Aleksandr Gortšakovi nimelise fondi avaliku diplomaatia toetuseks, mis hakkab tegutsema välisministeeriumi haldusalas ja toetama valitsusväliste organisatsioonide osalemist rahvusvahelises koostöös.
 Eestis avalikustati president Toomas Hendrik Ilvese otsus riiklike teenetemärkide andmise kohta. Vabariigi aastapäeva puhul määras president riikliku autasu 97 inimesele.
 Eestis esitasid justiits- ja kaitseministeerium pressinõukogule ühise kaebuse Eesti Päevalehe peale, mis olevat 25. jaanuari artiklis kajastanud eksitavalt uue avaliku teabe seaduse eelnõud.
 Kaitsepolitsei pidas mitmes kuriteos kahtlustatavana kinni Viru Maakohtu kohtuniku ja Kohtla-Järve kohtumaja juhataja Jüri Sakkarti.

4. veebruar

 2010. aasta Haiti maavärin: Haiti peaministri Jean-Max Bellerive'i sõnul on eelmisel päeval välja öeldud oletatava 200 000 ohvri asemel alust arvata, et maavärinas hukkus vähemalt 212 000 inimest.
 Ameerika Ühendriikide Senatis vannutati Massachusettsi osariigi esindajana ametisse vabariiklane Scott Brown, millega kasvas vabariiklaste arv senatis teatud seaduseelnõude blokeerimiseks vajaliku 41 senaatorini.
 Ameerika Ühendriikide California osariigi põhjarannikul toimus kohaliku aja järgi kell 12.20 6-magnituudine maavärin, mis siiski kahjustusi ega inimohvreid kaasa ei toonud.
 Ameerika Ühendriikides astus tagasi Baltimore'i linnapea Sheila Dixon.
 Prantsusmaal Pariisis kohtusid Prantsusmaa president Nicolas Sarkozy ja Saksamaa liidukantsler Angela Merkel.
 Põhja-Iirimaa peamine protestantide erakond Demokraatlik Unioonipartei teatas toetusest suurima katoliiklaste erakonna Sinn Feini ettepanekutele, mis puudutavad kohtu- ja justiitsvõimu üleandmist Suurbritannia keskvalitsuselt Põhja-Iirimaa kohalikule võimule.
 Rumeenia president Traian Băsescu teatas riigi valmisolekust ühineda Ameerika Ühendriikide Euroopasse paigaldatava raketitõrjesüsteemiga.
 Türgis İstanbulis algas NATO liikmesriikide kaitseministrite mitteametlik kahepäevane kohtumine.
 Venemaa koosseisu kuuluva Tatarstani parlament kinnitas ühehäälselt vabariigi uueks presidendiks Rustam Minnihanovi.
 Eestis Tallinnas toimunud Eesti Arhitektide Liidu üldkogul valiti liidu uueks esimeheks arhitekt Peeter Pere. Samal üldkogul andis Eesti president Toomas Hendrik Ilves üle noore arhitekti preemia, mille pälvis Martin Aunin.
 Eesti valitsus nimetas Wiedemanni keeleauhinna laureaadiks kirjaniku ja tõlkija Ain Kaalepi. Auhinna rahaline väärtus on 500 000 Eesti krooni.
 Eesti valitsus kinnitas 2010. aastal riikliku tellimuse alusel rahastatavate üliõpilaskohtade maksumuse määrad, vähendades bakalaureuse- ja magistriõppe rahastamist 9,1 protsendi võrra. Uued määrad hakkasid kehtima tagasiulatuvalt 1. jaanuarist.

5. veebruar

 Ameerika Ühendriikide kohus mõistis Libeeria ekspresidendi Charles Ghankay Taylori pojalt Charles McArthur Emmanuel Taylorilt viiele kodusõjas piinamist kannatanud inimesele välja enam kui 22 miljonit USA dollarit valuraha.
 Ameerika Ühendriikide idarannikut tabas tugev lumetorm, milles hukkus vähemalt kaks inimest. Riigi pealinnas Washingtonis sadas hilisõhtuks maha 25 sentimeetrit lund, kohati ulatus lumetase Virginia ja Marylandi osariikides ka 51 sentimeetrini. Lumesadu jätkus ka järgmisel päeval, kasvatades lumikatte paksuse 60–70 sentimeetrini.
 Egiptuses lõpetati väidetavalt maailma vanima kristliku kloostri, umbes 1600 aasta vanuse Püha Antoniose mungakloostri taastamistööd.
 Iraagis Karbalā’ linna lähistel korraldatud kahes enesetapurünnakus, mis olid suunatud šiiidi palverändurite vastu, hukkus vähemalt 40 ja sai vigastada üle 140 inimese.
 Leedu riigiprokurör Algimantas Valantinas esitas tagasiastumispalve.
 Leedus mõistis Vilniuse 3. ringkonnakohus altkäemaksuvõtmises süüdi endise tervishoiuministri asetäitja Artūras Skikase ja määras talle kaheaastase tingimisi vangistuse.
 Portugali politsei avastas riigi keskosas Obidosi linnas peidiku 500 kilogrammi lõhkeaine ja pommide valmistamise vahenditega. Politsei arvamuse kohaselt võis tegu olla baskide äärmusrühmituse Euskadi ta Askatasuna baasiga.
 Põhja-Iirimaal Belfastis allkirjastasid Suurbritannia peaminister Gordon Brown ja Iirimaa peaminister Brian Cowen lepingu, millega anti justiits- ja kohtuküsimuste lahendamine Põhja-Iirimaa omavalitsuse kompetentsi. Vastavalt lepingule luuakse Põhja-Iirimaa valitsuses justiitsministri ametikoht.
 Saksamaal algas 7. veebruarini kestnud 46. Müncheni julgeolekukonverents, kus Eestit esindavad kaitseminister Jaak Aaviksoo ja välisminister Urmas Paet.
 Taiwani kaitseministeerium teatas kavatsusest hankida 110 miljoni USA dollari eest Euroopa ettevõttelt Eurocopter kolm päästekopterit EC-225.
 Tšehhi president Václav Klaus määras parlamendivalimiste läbiviimise kuupäevadeks 28. ja 29. mai.
 Türgis İstanbulis toimunud NATO liikmesriikide kaitseministrite mitteametlikul kohtumisel lepiti kokku organisatsiooni eelarve suurendamises umbes 500 miljoni euro võrra. Eesti jaoks tähendab see liikmemaksu suurenemist 2–3 miljoni Eesti krooni võrra.
 Venemaa president Dmitri Medvedev allkirjastas kaks olulist riigikaitsealast dokumenti – Venemaa uue sõjalise doktriini ja tuumarelvastuse piiramise poliitika alused 2020. aastani.
 Eesti Kunstimuuseumile kuuluvas Kadrioru lossis pandi välja Leonardo da Vinci oletatav autoportree, mis pärineb ühest Itaalia erakogust. Eesti on esimene välisriik, kus maali eksponeeritakse.
 Eestis Jõhvis toimunud pidulikul rivistusel võttis Viru jalaväepataljoni juhtimise üle kapten Janno Märk. Seni juhtis pataljoni major Urmet Reimann.
 Eesti Posti nõukogu otsustas lõpetada konkursi juhatuse kolmanda liikme ametikohale ja vähendada postiettevõtte juhatuse liikmete arvu vastavalt kahe inimeseni. Juhatuse liikmetena jätkasid Ahti Kallaste ja Aavo Kärmas.

6. veebruar

 Ameerika Ühendriikides toimunud New Orleansi linnapea valimised võitis 65,5 protsendi valijate toetusel senine Louisiana osariigi asekuberner, demokraat Mitch Landrieu. Tegemist on New Orleansi esimese valgenahalise linnapeaga alates 1978. aastast.
 Austraalia ettevõte Resourcehouse allkirjastas riigi ajaloo suurima ekspordilepingu, mille alusel tarnitakse järgmise 20 aasta jooksul Hiina elektrijaamadele igal aastal 30 tonni kivisütt. Lepingu rahaline väärtus on 69 miljardit Austraalia dollarit ja see näeb ette Queenslandi osariiki uue hiiglasliku söekaevanduse rajamise. 
 Põhja-Korea vabastas detsembris ebaseaduslikult riiki sisenenud Ameerika Ühendriikide kristlasest aktivisti, 28-aastase Robert Parki, kes tahtis oma teoga juhtida tähelepanu inimõiguste rikkumisele selles riigis.
 Ukraina pealinnas Kiievis võtsid miilitsaüksused presidendivalimiste tõttu puhkeda võivaid rahutusi ennetades oma kaitse alla tähtsamad riigiasutused. Kokku toodi riigiasutuste kaitseks välja umbes 1500 militsionääri ja sisevägede võitlejat.

7. veebruar

 Ameerika Ühendriikides Connecticuti osariigis Middletownis toimunud gaasiplahvatuses sai surma vähemalt 5 ja vigastada vähemalt 12 inimest. Õnnetus toimus kohaliku aja järgi kell 11.17 ettevõttele Kleen Energy Systems kuuluvas ehitusjärgus elektrijaamas.
 Ameerika Ühendriikide kosmoseagentuur NASA lükkas pilvise ilma tõttu edasi samaks päevaks kavandatud kosmosesüstiku Endeavour stardi.
 Costa Ricas toimusid presidendi- ja parlamendivalimised. Presidendivalimised võitis 49-protsendilise toetusega senine asepresident Laura Chinchilla, kellest saab ka riigi ajaloo esimene naispresident.
 Ekvatoriaal-Guineas vahistati kõrge julgeolekuametnik Bienvenido Esono Engonga, keda kahtlustatakse riigipöördekatse kavandamises, mille eesmärk oli tappa president Teodoro Obiang Nguema Mbasogo.
 Saint Kittsil ja Nevisel vannutati ametisse peaminister Denzil Douglase uus valitsuskabinet.
 Ukrainas toimus presidendivalimiste teine voor. Valimised võitis 48,95 protsendi häältega Viktor Janukovõtš, tema vastaskandidaat Julija Tõmošenko kogus 45,47 protsendi valijate toetuse. Kokku võttis valimistest osa umbes 69 protsenti hääleõiguslikest kodanikest.
 Eesti peaminister Andrus Ansip alustas kahepäevast ametlikku visiiti Slovakkias.
 Eesti kaitseminister Jaak Aaviksoo ja Kaitseliidu ülem Raivo Lumiste alustasid kolmepäevast visiiti Kosovos, et osaleda Eesti kaitseväe sealse missiooni ametlikul lõpetamisel.
 Eesti peaprokurör Norman Aas alustas oma teist viieaastast ametiaega.

8. veebruar

 2010. aasta Haiti maavärin: ÜRO Rahvusvaheline Põllumajandusarengu Fond teatas 5,56 miljardi USA dollari eraldamisest maavärinas kannatada saanud Haiti põllupidajate toetamiseks.
 Ameerika Ühendriikides esitas Los Angelese prokuratuur laulja Michael Jacksoni arstile Conrad Murrayle ametliku süüdistuse Jacksoni surma põhjustamises.
 Ameerika Ühendriikide Florida osariigis asuvast Kennedy kosmosekeskusest startis kohaliku aja järgi kell 4.14 kosmosesüstik Endeavour kuue astronaudiga pardal. Süstiku meeskonna ülesandeks on paigaldada rahvusvahelisele kosmosejaamale kaks uut moodulit.
 Hiina riigile kuuluv rahvusvaheline raadiojaam China Radio International avas eesti- ja leedukeelse veebilehe, mis hakkas edastama Hiinat puudutavaid uudiseid.
 Hispaania kuningas Juan Carlos I alustas koos välisminister Miguel Angel Moratinosega oma ametiaja esimest külaskäiku Liibanoni.
 Iraan teavitas kirjalikult Rahvusvahelist Aatomienergiaagentuuri, et alustab 9. veebruarist kõrgrikastatud tuumakütuse tootmist.
 Sri Lankal vahistati presidendivalimised kaotanud endine armeejuht Sarath Fonseka. Vahistamise ametliku põhjusena nimetati tema armeejuhiks oleku ajal toime pandud sõjaväelisi rikkumisi.
 Venemaa pealinna Moskvasse saabus poliitilistele konsultatsioonidele välisminister Sergei Lavroviga Palestiina islamiliikumise Ḩamās delegatsioon.
 Venemaa president Dmitri Medvedev esitas kandidaadid mitme föderatsiooni haldusüksuse juhi ametikohale: Dagestani presidendiks Magomedsalam Magomedovi, Handi-Mansimaa kuberneriks Natalja Komarova, Krasnojarski krai kuberneriks Lev Kuznetsovi ja Juudi autonoomse oblasti kuberneriks Aleksandr Vinnikovi.
 Eestis tehti kella 18.20 ajal pommiähvardus lennukompanii Estonian Air lennukitele. Kuigi ühestki firma lennukist pommi ei leitud, lükkusid pommiähvarduse tõttu edasi viis Tallinnast väljuvat Estonian Airi regulaarlendu.
 Eesti Kaitseliidu luurerühm Estrif-6 lõpetas piduliku lipulangetamistseremooniaga Mitrovicë sõjaväebaasis oma sõjalise missiooni Kosovos. Üritusel osalesid kaitseminister Jaak Aaviksoo ja Kaitseliidu ülem kolonelleitnant Raivo Lumiste.

9. veebruar

 2010. aasta Haiti maavärin: Haiti võimud esitasid maavärinas hukkunute uue hinnangulise arvu – senise 212 000 ohvri asemel arvatakse hukkunud olevat vähemalt 230 000 inimest.
 Euroopa Parlament kinnitas ametisse Euroopa Komisjoni uue koosseisu. Komisjoni poolt hääletas 488, vastu oli 137 ja erapooletuks jäi 72 liiget.
 Iisraeli välisminister Avigdor Lieberman alustas ametlikku visiiti Aserbaidžaanis.
 Kreeka peaminister Geórgios Papandréou alustas kahepäevast ametlikku visiiti Prantsusmaal.
 Nigeeria parlament peatas Saudi Araabias pikaajalisel ravil viibiva presidendi Umaru Yar'Adua volitused ja nimetas riigipea kohusetäitjaks asepresidendi Goodluck Jonathani.
 Sri Lanka president Mahinda Rajapakse saatis laiali riigi parlamendi ja kuulutas välja parlamendivalimised.
 Ukrainas esitas tagasiastumispalve Harkivi oblasti kuberner Arsen Avakov, kellele oblastinõukogu oli 3. veebruaril avaldanud umbusaldust ja kelle president Viktor Juštšenko oli 5. veebruaril oma määrusega ametist vabastanud. Seda otsust oli Avakov siiani keeldunud täitmast, pidades seda ebaseaduslikuks.
 Valgevene kaitseministeerium teatas, et Valgevene Teaduste Akadeemia keeleteaduse instituut on lõpule viinud Valgevene kaitsejõudude määrustiku tõlkimise valgevene keelde. Seni eksisteeris määrustik vaid venekeelsena.
 Venemaal moodustati eraldi riiklik ametkond invaliidide küsimustega tegelemiseks. Ametkonda asus juhtima senine tervishoiu- ja sotsiaalse arengu ministri abi Grigori Lekarev.
 Eestis viibis ametlikul visiidil Sloveenia välisminister Samuel Žbogar.
 Eesti president Toomas Hendrik Ilves vabastas ametist Harju Maakohtu kohtuniku Mare Kõlvarti ja Viru Maakohtu kohtuniku Jüri Sakkarti.
 Eesti president Toomas Hendrik Ilves kuulutas välja Riigikogus 28. jaanuaril vastu võetud elektrituruseaduse muutmise seaduse.
 Eesti rahandusettevõte LHV Pank teatas, et teenis 2009. aastal 4 miljonit Eesti krooni kasumit. Enamus Eestis tegutsevatest kommertspankadest lõpetasid 2009. aasta kahjumiga.
 Eesti ettevõtjale Hans H. Luigele kuuluv meediaettevõte Eesti Ajalehed sõlmis lepingu raamatukaupluste keti Rahva Raamat müügiks. Kauplused omandab 33 miljoni Eesti krooni eest kaupluseketi tegevjuhtkonnale kuuluv ettevõte Raamatumaja.

10. veebruar

 Armeenia president Serž Sargsjan alustas ametlikku visiiti Suurbritannias.
 Kreekas toimus avaliku sektori töötajate 24-tunnine streik, millega protesteeriti suure eelarvedefitsiidi käes vaevleva valitsuse kokkuhoiukava vastu.
 Läti president Valdis Zatlers võttis vastu Venemaa peaministri Vladimir Putini kutse osaleda 9. mail Moskvas toimuvatel Teise maailmasõja lõpu 65. aastapäeva pidustustel.
 Madagaskaril astus tagasi välisminister Ny Hasina Andriamanjato. President Andry Rajoelina rahuldas tema tagasiastumisavalduse 12. veebruaril.
 Nigeeria presidendi kohusetäitja Goodluck Jonathan tagandas ametist ühe oma peamise rivaali, justiitsminister Michael Aondoakaa.
 Saksamaal valis Baden-Württembergi parlament liidumaa peaministriks kristliku demokraadi Stefan Mappuse.
 Soome pealinnas Helsingis toimus Läänemere maade riigijuhtide kohtumine Baltic Sea Action, kus arutatakse Läänemere keskkonnaseisundi parandamise võimalusi. Eestit esindas kohtumisel peaminister Andrus Ansip.
 Uruguays mõisteti riigi endisele presidendile Juan María Bordaberryle 1973. aasta riigipöörde läbiviimise eest 30-aastane vanglakaristus.
 Venemaal kinnitas Dagestani parlament ühehäälselt vabariigi presidendiks Magomedsalam Magomedovi.

11. veebruar

 Ameerika Ühendriikide Kongressi liige Patrick Kennedy teatas, et ei kavatse enam 2011. aastal parlamenti kandideerida. Rhode Islandi osariiki esindava parlamendiliikme otsus tähendab Kennedyte perekonna lahkumist Ameerika Ühendriikide poliitikast.
 Euroopa Parlament tõkestas häältega 378:196 Ameerika Ühendriikide julgeolekuorganite ligipääsu Euroopa Liidu elanike pangaandmetele. Ameerika Ühendriigid olid eurooplaste pangatehinguid jälginud illegaalselt alates 2001. aastast ja soovisid selle viia nüüd ametlikele, kahepoolse lepinguga määratletud alustele.
 Iraanis tähistati islamirevolutsiooni 31. aastapäeva.
 Leedus astus ametisse välisminister Audronius Ažubalis.
 Eestis Tallinnas Saku Suurhallis andis lahkumiskontserdi Venemaa poplaulja Alla Pugatšova.

12. veebruar

 Abhaasias vannutati uueks ametiajaks ametisse president Sergei Bagapš.
 Ameerika Ühendriikides Alabama osariigis Huntsville'is avas Alabama Ülikooli naisõppejõud bioloogiateaduskonna nõupidamise ajal tule, tappes teaduskonna dekaani ja veel kaks õppejõudu. Veel vähemalt kolm inimest sai vigastada.
 Elevandiluuranniku president Laurent Gbagbo tagandas ametist peaminister Guillaume Soro valitsuskabineti, kuid tegi kohe Sorole ettepaneku panna kokku uus valitsus.
 Iraagis algas parlamendivalimiste ametlik kampaania.
 Kanadas Vancouveris algasid XXI taliolümpiamängud. Olümpiamängude avapäeval hukkus treeningus 21-aastane Gruusia kelgutaja Nodar Kumaritašvili.
 Soome Lõuna-Soome lääni keskkonnaamet andis loa gaasijuhtme Nord Stream paigaldamiseks Soome territoriaalvetesse, kõrvaldades sellega viimase õigusliku takistuse torujuhtme rajamiseks.
 Eesti lennukompanii Estonian Air tihendas lennugraafikut liinil Tallinn–Amsterdam kolmelt korralt kuuele korrale nädalas ning lisas liinile vahepeatusena Vilniuse.
 Eesti president Toomas Hendrik Ilves kohtus Vancouveris eesti päritolu Kanada kaubandusministri Peter Van Loaniga. Kohtumisel arutati muuhulgas majanduskriisi mõju Eesti ja Kanada majandusele.
 Tallinnas Eesti Näituste messikeskuses algas rahvusvaheline turismimess Tourest 2010. Messi avas välisminister Urmas Paet.
 Tartus algas haridusmess Intellektika 2010. Messi avas Riigikogu esimees Ene Ergma.
 Tallinnas teatris NO99 esietendus seni filmilavastajana tuntud Veiko Õunpuu käe all valminud lavastus "Praht, linn ja surm", mis põhineb Rainer Werner Fassbinderi samanimelisel näidendil.

13. veebruar

 Abhaasia president Sergei Bagapš nimetas riigi uueks peaministriks senise välisministri Sergei Šamba. 
 Afganistani Helmandi provintsis algas operatsioon Moshtarak – suurrünnak islamiliikumise Taliban positsioonidele, millest võtab osa enam kui 15 000 Ameerika Ühendriikide, Suurbritannia ja Afganistani sõdurit.
 Saksamaal meenutati Dresdeni pommitamise 65. aastapäeva, mille puhul korraldas Saksamaa Rahvusdemokraatlik Partei Dresdenis tuhandete osavõtjatega mälestusmarsi.
 Suurbritannia ja India allkirjastasid New Delhis tuumakoostööleppe, mis võimaldab Suurbritannia ja India ettevõtetel teha koostööd tsiviiltuumatehnoloogia arendamisel.
 Eestis Harjumaal Nelijärvel toimunud Erakonna Eestimaa Rohelised volikogul valiti volikogu uueks juhatajaks Andres Siplane.

14. veebruar

 Ameerika Ühendriikide riigisekretär Hillary Clinton külastas oma Lähis-Ida ringreisi raames Katari ning esines Ad-Dawḩah's toimunud Ameerika Ühendriikide ja islamimaailma ühisfoorumil.
 Iisraeli valitsus otsustas kehtestada viisavabaduse Ukrainaga.
 Eesti peaminister Andrus Ansip osales Jaapanis Sapporos toimunud suusamaratonil, kus läbis 50-kilomeetrise distantsi ajaga 3 tundi ja 27 minutit.

15. veebruar

 Ameerika Ühendriikide riigisekretär Hillary Clinton alustas kahepäevast ametlikku visiiti Saudi Araabias.
 Anguillas toimusid parlamendivalimised. Valimised võitis 32,7-protsendilise toetusega Anguilla Ühinenud Liikumine, saades 7-kohalises parlamendis 4 liikmekohta. Kokku osales valimistel 82,1 protsenti hääleõiguslikust elanikkonnast.
 Austraalia Uus-Lõuna-Walesi osariigi ülemkohus mõistis vangi viis islamiterroristi, kes kavandasid aastatel 2004–2005 rünnakuid kättemaksuks Austraalia vägede osalemise eest Afganistani ja Iraagi operatsioonides. Lühim vanglakaristus oli 23, pikim 28 aastat.
 Belgias Buizingeni raudteejaama lähistel toimus kella 8.30 paiku raske rongiõnnetus, kus Leuvenist Brüsselisse teel olnud reisirong põrkas kokku graafikust maha jäänud Liege'i ekspressiga. Kokkupõrke tagajärjel hukkus 18 ja sai vigastada mitukümmend inimest.
 Guinea peaminister Jean-Marie Doré tegi teatavaks oma valitsuskabineti koosseisu. Välisministriks sai Bakary Fofana ja julgeolekuministri ametikoha säilitas kindral Mamadouba Toto Camara. Samal päeval kinnitati valitsus ametisse.
 Liibüa võimud peatasid tüli tõttu Šveitsiga viisade väljastamise kõigile Schengeni lepinguga ühinenud Euroopa riikide kodanikele.
 Pakistani võimud teatasid islamiliikumise Taliban kõrge juhi mulla Abdul Ghani Baradari vahistamisest.
 Eesti peaminister Andrus Ansip alustas oma Jaapani visiidi kolmepäevast ametlikku osa, kohtudes Tōkyōs Jaapani peaministri Yukio Hatoyamaga.
 Eesti suusataja Kristina Šmigun-Vähi võitis Vancouveris XXI taliolümpiamängudel 10 kilomeetri murdmaasuusatamise vabatehnikavõistlusel hõbemedali.
 Maksu- ja Tolliamet alustas 2009. aasta tuludeklaratsioonide vastuvõtmist.
 Pärnus avati Leedu nädal Eestis. Kultuuriprogrammi avab Leedu suursaadik Juozas Bernatonis.
 Harju Maakohus kuulutas välja Eestis kaubamärgi Pepe Jeans esinduspoode opereerinud ettevõtte PJL Trading pankroti.

16. veebruar

 Ameerika Ühendriikide president Barack Obama nimetas pärast viieaastast vaheaega ametisse Ameerika Ühendriikide suursaadiku Süürias. Sellele ametikohale määrati Robert Ford.
 Ameerika Ühendriikide president Barack Obama teatas 8 miljardi USA dollari eraldamisest uue tuumaelektrijaama kahe energiaploki ehitamiseks Georgia osariigis. Tegemist on esimese uue tuumajaamaga, mis pärast 30 aastat pausi Ameerika Ühendriikidesse rajatakse.
 Euroopa Liit pikendas veel aasta võrra Zimbabwe vastu kehtestatud majandussanktsioone.
 Kreekas algas tollitöötajate kolmepäevane streik, millega avaldatakse meelt valitsuse kavandatavate palgakärbete vastu.
 Ukrainas esitas presidendivalimistel kaotanud kandidaat Julija Tõmošenko kõrgemale halduskohtule üheksaköitelise kaebuse presidendivalimistel toimunud ebakorrapärasuste kohta, taotledes teise valimisvooru tulemuste tühistamist.
 Eesti välisminister Urmas Paet avas Prantsusmaal Bordeaux's Eesti aukonsulaadi, kus alustas aukonsulina tööd Christian de Barillon.
 Eesti Maaomavalitsuste Liit valis uueks esimeheks Rägavere vallavolikogu esimehe, Keskerakonna liikme Jüri Landbergi.
 Eesti Linnade Liidu volikogu valis juhatuse esimeheks Tallinna abilinnapea, Keskerakonna liikme Taavi Aasa.
 XI Riigikogus moodustati inimkaubanduse vastane saadikurühm, mille liikmed on Ken-Marti Vaher (esimees), Mart Nutt, Trivimi Velliste, Urmas Reinsalu, Kaia Iva, Toomas Tõniste, Sven Sester, Elle Kull, Liisa Pakosta, Margus Tsahkna, Robert Antropov, Erik Salumäe, Ain Seppik, Tiit Kuusmik ja Kalle Laanet.
 Harjumaal Niitväljal avati eakatekodu Villa Benita uus hooldushaigla hoone, mille avamisel osales ka sotsiaalminister Hanno Pevkur.

17. veebruar

 Austria pealinnas Viinis algas Euroopa Julgeoleku- ja Koostööorganisatsiooni Parlamentaarse Assamblee talvine istungjärk. Eestist osalevad Paul-Eerik Rummo, Mart Nutt ja Toivo Tootsen.
 Dalai-laama Tenzin Gyatso alustas visiiti Ameerika Ühendriikides.
 Hispaanias Segovias algas Euroopa Liidu arenguministrite kahepäevane mitteametlik kohtumine.
 Nauru president Marcus Stephen võitis parlamendis tema vastu algatatud umbusaldushääletuse.
 Prantsusmaa pealinnas Pariisis toimus NATO Parlamentaarse Assamblee istung.
 Saksamaal Berliinis esietendus Berliini Filharmoonikute tellitud Arvo Pärdi teos "Missa brevis" 12 tšellisti ansamblile.
 Ukraina kõrgeim halduskohus peatas kuni peaminister Julija Tõmošenko esitatud hagi läbivaatamiseni 7. veebruaril toimunud presidendivalimiste tulemuste jõustumise. 
 Venemaa ja Abhaasia allkirjastasid leppe, mis annab Venemaale õiguse ümber korraldada ja kasutada Abhaasias asuva sõjaväebaasi infrastruktuuri. Baasis teenib 1700 Vene sõjaväelast.
 Venemaal kinnitas Krasnojarski krai seadusandlik kogu ametisse president Dmitri Medvedevi esitatud kandidaadi krai kuberneri ametikohale Lev Kuznetsovi, kes samal päeval ka ametisse vannutati.
 Eesti välisminister Urmas Paet kohtus Pariisis Majanduskoostöö ja Arengu Organisatsiooni peasekretäri José Ángel Gurríaga, et arutada Eesti liitumist organisatsiooniga. Ühtlasi allkirjastas Paet Eesti nimel õiguste ja immuniteetide deklaratsiooni.
 Eestis Järvakandis toimusid Kaitseliidu taasasutamise 20. aastapäeva pidustused. Üritustel osalesid kaitseminister Jaak Aaviksoo, Riigikogu esimees Ene Ergma, kaitseväe juhataja Ants Laaneots ja president Arnold Rüütel.
 Eestisse saabus neli päeva kestnud visiidile kõrgetasemeline Saudi Araabia äridelegatsioon.

18. veebruar

 Afganistanis Kondūzi provintsis Imām Şāhibis hukkus Ţālebāni vastu planeeritud NATO õhurünnakus eksikombel seitse Afganistani politseinikku.
 Ameerika Ühendriikides Texase osariigi pealinnas Austinis lendas enesetapja väikelennukiga maksuameti hoonesse. Kaks inimest sai vigastada ja üks on teadmata kadunud. 
 Austraalia peaminister Kevin Rudd nõudis, et Jaapan lõpetaks hiljemalt novembriks vaalapüügi Lõuna-Jäämerel, ähvardades vastasel juhul Jaapani rahvusvahelisse kohtusse kaevata.
 Dalai-laama Tenzin Gyatso kohtus Washingtonis Ameerika Ühendriikide presidendi Barack Obamaga. 
 Hiinas Guangzhous avati Aasia suurim raudteejaam.
 Horvaatias astus ametisse president Ivo Josipović.
 Iirimaal astus tagasi kaitseminister Willie O'Dea. Ajutiselt asus kaitseministri kohuseid täitma peaminister Brian Cowen isiklikult.
 Leedus Vilniuses toimus Põhja- ja Baltimaade koostöökohtumine. Eestit esindas välisministeeriumi delegatsioon eesotsas kantsler Marten Kokaga.
 Nigeris toimus relvastatud riigipööre, mille tulemusel haaras võimu rühmitus Supreme Council for the Restoration of Democracy, kes vangistas president Tandja Mamadou ning peatas põhiseaduse kehtimise.
 ÜRO kliimamuutuse sekretariaadi juht Yvo de Boer teatas, et astub 1. juunil tagasi. 
 Eestisse Tallinna saabus kaks Suurbritannia Hawk-tüüpi reaktiivlennukit, mis osalevad Rakvere lähedal toimuval Briti ja Eesti õhuväe ühistreeningul. 
 Läänemaa Ridala valla volikogu otsustas, et suletakse Asuküla algkool Mägari külas, sest vallal pole raha 14 õpilasega kooli ülalpidamiseks.

19. veebruar

 112. keemilise elemendi nimetuseks kinnitati Mikołaj Koperniku auks koperniikium ja sümboliks Cn. (Eestikeelse nimetuse kinnitasid Eesti Keemia Selts ja Eesti Keele Instituut novembris 2012)
 Läti lennukompanii airBaltic teatas, et on valmis omandama osaluse Estonian Airis.
 Maroko keskosas Meknesi linnas toimunud õnnetuses, kus reedese palvuse ajal varises kokku ühe mošee minarett, hukkus vähemalt 38 ja sai vigastada veel vähemalt 71 inimest.
 Prantsusmaa välisminister Bernard Kouchner alustas kahepäevast ametlikku visiiti Indoneesias.
 Taanis toimus 4,7-magnituudine maavärin.
 Venemaal Pihkva oblastis Neveli rajoonis paiskus kohaliku aja järgi kell 22.45 külili suurel kiirusel liikunud Tallinna–Kiievi liinibuss, bussis viibinud 14 inimesest said 12 kergemaid ja 1 raskeid vigastusi. 
 Eestis anti esmakordselt välja Jaan Krossi kirjandusauhind väärtuses 20 000 krooni. Uue auhinna esimene laureaat on Ain Kaalep luuleraamatuga "Muusad ja maastikud".
 Eesti president Toomas Hendrik Ilves võttis vastu Islandi suursaadiku Elin Flygenringi ja Austraalia suursaadiku Paul Wesley Stephensi volikirjad.
 Riigimetsa Majandamise Keskuse nõukogu esimeheks valiti osaühingu Tristafan juhatuse liige Mati Polli.

20. veebruar

 Aafrika Liit peatas Nigeris toimunud riigipöörde tõttu riigi kuuluvuse liidu liikmete hulka.
 Ameerika Ühendriikides Los Angeleses anti välja Ameerika Stsenaristide Gildi auhinnad. Parima filmistsenaariumi auhinna võitis Mark Boal Kathryn Bigelow' lavastatud psühholoogilise sõjadraama "Piinakamber" stsenaariumi eest.
 Brasiilia valitsev töölispartei kinnitas oma kandidaadiks oktoobris toimuvatel presidendivalimistel president Luiz Inácio Lula da Silva soosiku Dilma Rousseffi.
 Hollandis astus Afganistani missioonil osalemist puudutavate erimeelsuste tõttu tagasi peaminister Jan Peter Balkenende valitsus.
 Nigeri sõjaväehunta teatas kukutatud presidendi Tandja Mamadou ja tema valitsusliikmete vabastamisest.
 Portugalis Madeira saarel hukkus vähemalt 32 inimest tugevast paduvihmast tingitud üleujutuste ja mudavoolude tagajärjel. 
 Saksamaal jagati Berliini filmifestivali raames rahvusvahelisi filmiauhindu. Peaauhinna Kuldkaru sai Türgi mängufilm "Mesi", Hõbekaru pälvis Roman Polanski lavastatud Ameerika Ühendriikide mängufilm "Variautor". Parima meespeaosatäitja auhinda jagasid Venemaa näitlejad Grigori Dobrõgin ja Sergei Puskepalis, naistest sai samasuguse tunnustuse osaliseks Shinobu Terajima Jaapanist.
 Ukraina peaminister Julija Tõmošenko võttis tagasi oma hagi, millega soovis vaidlustada presidendivalimiste tulemused.
 Venemaa koosseisu kuuluva Dagestani presidendina astus ametisse Magomedsalam Magomedov.
 Venemaa president Dmitri Medvedev esitas Kurski oblasti kuberneri ametikohale praeguse kuberneri Aleksandr Mihhailovi kandidatuuri.

21. veebruar

 2010. aasta Haiti maavärin: Haiti presidendi René Prévali uute hinnangute kohaselt oli maavärinas hukkunute arv tõusnud vähemalt 300 000 inimeseni.
 Ameerika Ühendriikides Floridas Kennedy kosmosekeskuses maabus pärast kahenädalast missiooni kosmosesüstik Endeavour kuue meeskonnaliikmega pardal.
 Ameerika Ühendriikide eriesindaja Afganistanis ja Pakistanis Richard Holbrooke alustas kahepäevast ametlikku visiiti Gruusias.
 Suurbritannias andis Briti Filmi- ja Telekunsti Akadeemia välja oma iga-aastased auhinnad. Parima režissööri auhinna sai Kathryn Bigelow filmi "Piinakamber" eest; sama film pälvis ühtlasi parima filmi auhinna. Parimaks meespeaosatäitjaks tunnistati Colin Firth ja parimaks naispeaosatäitjaks Carey Mulligan.
 Venemaal Moskvas Sokolniki pargis varises lume raskuse all kokku 6000-ruutmeetrise angaari katus. Õnnetus toimus kohaliku aja järgi kell 19.30 õhtul, mil inimesi hoones ei viibinud.
 Venemaal Arhangelski oblastivalitsuse hoone ees toimus opositsiooniparteide ja ametiühingute ühine meeleavaldus, millest võttis osa umbes 1500 inimest. Nõuti oblasti- ja föderaalvalitsuse tagasiastumist ning kommunaalkulude hinnatõusu pidurdamist.
 Eestis peeti 39. Tartu maraton, mille võitis norralane Anders Aukland.
 Tallinna Toomkirikus seadis EELK peapiiskop Andres Põder ametisse toomkoguduse õpetaja Urmas Viilma.

22. veebruar

 Ameerika Ühendriikide president Barack Obama avalikustas uue plaani tervishoiusüsteemi ümberkorraldamiseks eesmärgiga soodustada Kongressis takerdunud tervishoiureformi edasist arutelu. 
 Euroopa Liit nimetas oma eriesindajaks Afganistanis Leedu endise välisministri Vygaudas Ušackase.
 Peruu põhjaosas ühel riigi peamagistraalil Pan Americanal toimunud kahe reisibussi kokkupõrkes hukkus vähemalt 38 ja sai vigastada veel vähemalt 55 inimest.
 Põhja-Iirimaal Newry linnas plahvatas kohaliku aja järgi kella 22.30 paiku kohtuhoone ees autopomm. Inimesed plahvatuses kannatada ei saanud.
 Saksamaa lennukompanii Lufthansa piloodid alustasid streiki, millega nõudsid palgatõusu ja tööandja tagatist, et oma pilootide asemel ei kasutata madalamapalgalisi alltöövõtjaid. Neli päeva kestnud streik katkestati sama päeva õhtuks, kui osapooled leppisid kokku kõneluste jätkamises.
 Suurbritannia naftaettevõte Desire Petroleum alustas nafta puurimist vaidlusaluse kuuluvusega Falklandi saarte territoriaalvetes. Argentina avaldas brittide tegevuse vastu protesti.
 Taanis astus ametist tagasi kaitseminister Søren Gade. Sisepoliitilistel põhjustel loobus ka Taani välisminister Per Stig Møller järgmiseks päevaks kavandatud ametlikust visiidist Eestisse.
 Türgis vahistati kahtlustatuna valitsusvastase vandenõu organiseerimises riigi õhujõudude endine ülem kindral Ibrahim Firtina ja veel 13 kõrgemat ohvitseri.
 Ungari parlament kiitis heaks seaduse, mis muudab holokausti eitamise vanglakaristust väärivaks kuriteoks.
 Venemaal toimus uue vasakpartei Töörinne asutamiskongress. Uue partei moodustasid senised vasakpoolsed liikumised Vasakrinne, Vabadus ja Rahvavõim ning Venemaa Kommunistlik Tööpartei – Kommunistide Revolutsiooniline Partei.
 Venemaa president Dmitri Medvedev esitas Jamali Neenetsi autonoomse ringkonna kuberneri kandidaadiks senise Purovski rajooni juhi Dmitri Kobõlkini.
 Eesti XI Riigikogu majanduskomisjoni esimees Urmas Klaas alustas viiepäevast ametlikku visiiti Kasahstanis.
 Pärnu Maakohtus algas kohtuprotsess altkäemaksuvõtmises süüdistatud Pärnu endise linnapea Mart Viisitamme ja abilinnapea Simmo Saare üle. Kohtu all on ka altkäemaksu andmises süüdistatav ärimees Vello Kink.
 Hiiu maavalitsus kuulutas maakonna bussiliinide hanke võitjaks Hansabussi tütarettevõtte Mulgi Reisid, mis jääb maakonnaliine teenindama kuni 2018. aasta lõpuni.
 Eesti Meremuuseum tähistas konverentsiga 75. aastapäeva.

23. veebruar

 Ameerika Ühendriikide kaitseminister Robert Gates allkirjastas ja saatis parlamendile edasi soovituse, mis lubaks edaspidi ka naistel teenida Ameerika Ühendriikide allveelaevadel.
 Austraalia peaminister Kevin Rudd teatas, et kehtestab seoses alaliselt kõrge terroriohuga uue sissesõidukorra, mis näeb ette kümne kõige kõrgema terroriohu tasemega riigi kodanike nägude skaneerimise ja sõrmejälgede võtmise piiril.
 Elevandiluuranniku peaminister Guillaume Soro tegi teatavaks uue valitsuskabineti koosseisu, kuhu kuuluvad ka kahe peamise opositsioonipartei esindajad.
 Hollandi kuninganna Beatrix kuulutas valitsuskriisi tõttu 9. juuliks välja ennetähtaegsed parlamendivalimised.
 Nigeri sõjaväehunta juht Salou Djibo nimetas riigi uueks peaministriks Mahamadou Danda.
 Prantsusmaal Pariisi lennujaamades algas lennujuhtide viiepäevane streik.
 Taani peaminister Lars Løkke Rasmussen teatas ulatuslikest muudatustest oma valitsuskabinetis. Muuhulgas nimetati eelmisel päeval tagasi astunud Søren Gade asemel kaitseministriks Gitte Lillelund Bech, välisminister Per Stig Møller viidi üle kultuuriministriks ja välisministriks sai senine kaubandusminister Lene Espersen.
 Valgevenes jõustus seadus, millega keelati õlle ja muude kergete alkohoolsete jookide tarbimine avalikes kohtades.
 Eesti põllumajandusminister Helir-Valdor Seeder kohtus Brüsselis Euroopa Parlamendi põllumajanduse ja maaelu arendamise komisjoni esimehe Paolo de Castroga.
 Tallinnas Eesti Panga hoones andis president Toomas Hendrik Ilves seoses Vabariigi aastapäevaga üle 97 teenetemärki.

24. veebruar

 Brasiilia president Luís Inácio Lula da Silva alustas neli päeva kestvat ametlikku visiiti Kuubal, mille raames toimus ka kohtumine Fidel Castroga.
 Euroopa Komisjon avaldas ametliku soovituse alustada Islandiga kõnelusi Euroopa Liiduga ühinemiseks.
 Jaapani autotootmisettevõtte Toyota Motor Corporation president Akio Toyoda saabus Ameerika Ühendriikidesse, et anda Kongressi ees aru massilistest tehnilistest probleemidest, mis on sundinud firmat tehnilisse kontrolli kutsuma 8,5 miljonit müüdud autot.
 Kreekas toimus 24-tunniline üldstreik, millega avaldati meelt valitsuse eelarvekärbete vastu. Pealinnas Ateenas toimus umbes 25 000 osavõtjaga valitsusvastane meeleavaldus.
 Leedu uus välisminister Audronius Ažubalis tegi oma esimese välisvisiidi, külastades Lätit.
 Liibanoni president Michel Sleiman alustas kolmepäevast ametlikku visiiti Venemaal.
 Nigeeria president Umaru Yar'Adua pöördus kolmekuuliselt ravilt Saudi Araabias ootamatult tagasi koju, kuid ei asunud veel täitma ametikohuseid.
 Rahvusvaheline Valuutafond kiitis heaks 3,64 miljardi USA dollari suuruse laenu Iraagile. 
 Rootsi ja Taani ühine postiettevõte Posten Norden teatas ulatuslikust kahjumist. 2009. aasta viimases kvartalis sai ettevõte 492 miljonit Rootsi krooni kahjumit, mis viib ettevõtte hinnangutel kuni 2000 töötaja koondamiseni.
 Saksamaal teatas tagasiastumisest Hannoveri Evangeelse Luterliku Maakiriku piiskop ja protestantlike kirikute föderatsiooni Evangeelne Kirik Saksamaal esimees Margot Käßmann, kes tabati 21. veebruaril alkoholijoobes autot juhtimas. 
 Türgis esitati seitsmele ohvitserile ametlik süüdistus riigipöördekatse ettevalmistamises.
 Eestis tähistati erinevate üritustega Eesti Vabariigi 92. aastapäeva. President Toomas Hendrik Ilvese ametlik vastuvõtt toimus sel korral Tartus Vanemuise teatris.

25. veebruar

 Afganistani Helmandi provintsis operatsiooni Moshtarak tulemusel islamiliikumise Ţālebān käest vallutatud Marjah' linnas toimus Afganistani riigilipu pidulik heiskamine.
 Liibüa liider Mu‘ammar al-Qadhdhāfī kutsus muslimeid üles alustama püha sõda Šveitsi vastu, mõistes hukka novembris 2009 toimunud rahvahääletuse, mis toetas minarettide ehitamise keeldu.
 Lõuna-Korea ülemkohus tunnistas häältega 5:4 surmanuhtluse põhiseadusega kooskõlas olevaks. Reaalselt ei ole riigis surmanuhtlust täide viidud juba 13 aastat ja sellele kehtib parlamendis heaks kiidetud moratoorium.
 Malis Tombouctou suurimas mošees toimunud usutseremoonia käigus tallati surnuks vähemalt 26 inimest ning vähemalt 40 sai vigastada.
 Türgis esitati veel kaheksale ohvitserile ametlik süüdistus riigipöördekatse ettevalmistamises.
 Ukraina pealinnas Kiievis Ülemraada hoones vannutati ametisse president Viktor Janukovõtš. Ametisse vannutamisele eelnes palvus ja presidendi õnnistamine Kiievi koobaskloostris, mille viis läbi Moskva ja kogu Venemaa patriarh Kirill.
 Eestis viibis ametlikul visiidil Türgi Euroopa asjade minister Egemen Bagis.
 XI Riigikogu kiitis 71 poolthäälega heaks karistusseadustiku muudatuse, millega tõsteti raha võltsimise eest määratava maksimaalse karistuse määra kuuelt kaheksale aastale.
 Eestis alustas Tšiili aukonsulina tegevust Tartu Ülikooli rektor Alar Karis.
 Tallinnas Coca-Cola Plazas esilinastus Marko Raadi mängufilm "Lumekuninganna".
 Tallinnas Solarise keskuse Nokia Kontserdimajas toimus 2010. aasta Eesti muusikaauhindade kätteandmistseremoonia ja kontsert.
 Tallinnas avas EMT neljanda põlvkonna mobiilside testvõrgu.
 Tartus Eesti Kirjandusmuuseumis andis Tartu linnapea Urmas Kruuse presidendi rahvaluule kogumispreemiad üle Kaie Humalale ja Hille Tartole.

26. veebruar

 Itaalia politsei vahistas Roomas ulatuslikus rahvusvahelises rahapesus kahtlustatava ärimehe Silvio Scaglia.
 Jaapanis toimus umbes 7-magnituudine maavärin, mille epitsenter oli Okinawa saare rannikust umbes 80 km kaugusel 29 km sügavusel merepõhjas.
 Londonis müüdi kõigi aegade kalleim teemant. Hongkongi ettevõte Chow Tai Fook maksis 507-karaadise teemandi eest umbes 26 miljonit eurot. 
 Saksamaa Liidupäev kiitis häältega 429:111 heaks 850 täiendava sõduri saatmise Afganistani, suurendades oma väekoosseisu 5350 sõdurini. 
 Taani ajaleht Politiken vabandas kaks aastat tagasi ilmunud moslemeid solvanud pilapiltide pärast.
 Tai ülemkohus otsustas konfiskeerida üle poole paguluses elava endise peaministri Thaksin Shinawatra perekonna 1,7 miljardi euro väärtuseni küündivast varast, süüdistades endist peaministrit ameti väärkasutuses ja varade varjamises.
 Eesti välisminister Urmas Paet kohtus Ameerika Ühendriikide asekaitseministri Michele Flournoyga. Kohtumisel räägiti Eesti ja USA koostööst Afganistanis, NATO uue strateegilise kontseptsiooni väljatöötamisest, suhetest Venemaaga ning energiajulgeolekust. 
 Eestis viibis ametlikul visiidil Prantsusmaa Euroopa asjade minister Pierre Lellouche, kes kohtus peaminister Andrus Ansipi ja kaitseminister Jaak Aaviksooga. Kõneldi muu hulgas Euroopa Liidu, NATO ja Afganistani ühisest kaitsepoliitikast ning hangetest.
 Rakveres tähistati Rakvere Teatri 70. aastapäeva.

27. veebruar

 Colombia konstitutsioonikohus ei andnud heakskiitu referendumile, mis oleks võimaldanud president Álvaro Uribel kolmandat korda presidendiks kandideerida.
 India peaminister Manmohan Singh saabus visiidile Saudi Araabiasse esimese India valitsusjuhina pärast Indira Gandhit, kes külastas Saudi Araabiat 1982. aastal.
 Tšiili ranniku lähedal toimus 8,8-magnituudine maavärin, mille epitsenter oli 90 km Concepciónist kirde pool. Maavärina tagajärjel hukkus üle 700 inimese ning tekkis tsunami, mis põhjustas ulatuslikke purustusi. Tsunamihoiatus anti kõigile Vaikse ookeaniga piirnevatele maadele.
 Ungari valitsus otsustas, et riik omandab 95 protsenti majanduslikesse raskustesse sattunud lennufirmast Malév.
 Venemaa ametivõimud teatasid umbes 100 mahajäetud T-80 tüüpi tanki leidmisest Uuralist Kamõšlovi linna lähedalt.

28. veebruar

 Tadžikistanis toimusid parlamendivalimised. Valimised võitis ülekaalukalt valitsev Rahva Demokraatlik Partei. Rahvusvaheliste vaatlejate arvates ei olnud valimised demokraatlikud.
 Kanadas Vancouveris lõppesid taliolümpiamängud.
 Eesti välisminister Urmas Paet avas Süüria pealinnas Damaskuses Eesti aukonsulaadi. Eesti aukonsul Damaskuses on Awāb Shubāţ. 

 2010-02